《阻风雷港》
明代·孙蕡

秋霜夜落南港沙，丹枫柿叶如春花。江豚风应九月节，浦口猎猎吹蒹葭。

柁公移船出沙尾，蒲帆逆风不得使。斗鸣双橹助咿哑，雁应中流水声起。

白头浪里龙气腥，三日不到舒州城。拢船把酒酹河伯，为问澒涌何当平。

九华山色长自好，行人一见一回老。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。